Bekende beeldhouer verdrink in Muizenberg | Netwerk24
Bekende beeldhouer verdrink in Muizenberg
Deur Elsabé Brits 21 Maart 2016 14:30
Wyle David Brown, bekende beeldhouer in sy werkwinkel in Woodstock. Foto: Michael Hammond
Een van Suid-Afrika se voorste en bekendste beeldhouers, David Brown (64), het verdrink toe hy gaan branderplankry het.
Menseredders het Brown Vrydagmiddag op Muizenberg se strand bygestaan, maar hy is op die toneel dood, het ’n woordvoerder van die Kaapse stadsraad gesê.
Brown wat in Johannesburg gebore is, het sy hele beroepslewe in Kaapstad gewerk. Hy is bekend vir sy sterk politieke kommentaar en die gebruik van honde as simbole van magteloosheid en aggressie.
Sy vrou is prof. Pippa Skotnes, ’n kunstenaar en kunsdosent aan die Universiteit van Kaapstad. Haar pa is die internasionaal bekende Cecil Skotnes. Skotnes en Brown het ’n seun, Jules.
Brown het ook in 2005 saam met Cecil Skotnes uitgestal, op een van sy vele uitstallings.
Marilyn Martin, kunskenner, sê: “David het só diep gedelf in die samelewing, veral in die euwels daarvan, die donker kant, die mag wat misbruik word. En wat hy voorgestel het, het universele uitdrukking en dit is wat belangrik is – sedert hy in die 1980’s anti-apartheidswerk gedoen het tot vandag toe.”
Sy tegniek was net só besonders, dit is afgerond. Dit was nie saamgeflans nie.
In ’n vroeëre berig oor Brown in Die Burger word Andries Loots op die webwerf van die Kaapse galery 34long aangehaal:
“David Brown het in die moeilikste tyd in die geskiedenis van Suid-Afrika gewerk toe kunstenaars afgesonder is van die res van die wêreld deur sanksies en boikotte. Indien hy dieselfde geleenthede gehad het as die nuwe kunstenaars van vandag, sou hy vir Suid-Afrika gewees het wat Henry Moore vir Brittanje was.”
In sy jongste uitstalling van bronswerke, getiteld 11 Deadly Sinners, het Brown weer sosiale kommentaar op die vergrype aan mag gelewer. Soms was dit erg satiries.
Een van sy grootste multi-werke, Dialogue at the Dogwatch, beslaan 30 m x 11 m en is byna 7 m hoog. Dit het eers in Engeland gestaan, maar is intussen aan die Unviversiteit van Kaapstad geskenk waar dit sedert 2010 op die Middelkampus staan.
Meer oor: David Brown | Verdrink
3 mense verdrink in 3 dae in Hammanskraal
2 kinders verdrink in dam naby Pretoria